b'\n_START_ARTICLE_\nTienvarsipommi\n_START_PARAGRAPH_\nTienvarsipommi on r\xc3\xa4j\xc3\xa4hde, joka yleens\xc3\xa4 asetetaan tienvarteen ja laukaistaan t\xc3\xa4hystettyn\xc3\xa4 kauko-ohjatusti, kun ajoneuvo tai sotilaita on kohdalla. Tienvarsipommit vakiintuivat k\xc3\xa4sitteen\xc3\xa4 Irakin sodan loppuvaiheessa, kun irakilaiset vastarintaryhm\xc3\xa4t ryhtyiv\xc3\xa4t r\xc3\xa4j\xc3\xa4yttelem\xc3\xa4\xc3\xa4n itse valmistamiaan pommeja tienvarsilla haitatakseen vapaaehtoisten koalition joukkojen l\xc3\xa4sn\xc3\xa4oloa Irakissa._NEWLINE_Tienvarsipommeilta on vaikea suojautua. Pommit on usein naamioitu hyvin, jolloin niiden havaitseminen on eritt\xc3\xa4in vaikeaa. Yleisi\xc3\xa4 tapoja naamiointiin on peitt\xc3\xa4\xc3\xa4 pommi hiekalla ja kivill\xc3\xa4 tai laittaa pommi kuolleen el\xc3\xa4imen raadon sis\xc3\xa4\xc3\xa4n. Yksitt\xc3\xa4isist\xc3\xa4 tekij\xc3\xb6ist\xc3\xa4 juuri tienvarsipommit ovat aiheuttaneet suurimmat tappiot amerikkalaisjoukoille Irakissa._NEWLINE_Tienvarsipommin r\xc3\xa4j\xc3\xa4hde voi perustua 60\xe2\x80\x9381 mm kevyen kranaatinheittimen kranaattiin tai my\xc3\xb6s 122\xe2\x80\x93155 mm tykist\xc3\xb6kranaattiin. Ajastimena voidaan k\xc3\xa4ytt\xc3\xa4\xc3\xa4 vaikkapa videonauhuria._NEWLINE_Tienvarsipommeja voi olla monenlaisia. Yhdysvaltain armeija k\xc3\xa4ytt\xc3\xa4\xc3\xa4 niist\xc3\xa4 yleisnimityst\xc3\xa4 improvisoitu r\xc3\xa4j\xc3\xa4hde (engl. Improvised Explosive Device, IED). IED:t voivat olla aikasytyttimell\xc3\xa4 varustettuja. Mik\xc3\xa4li ne ovat kauko-ohjaimella t\xc3\xa4hystyksen perusteella laukaistavia, k\xc3\xa4ytet\xc3\xa4\xc3\xa4n niist\xc3\xa4 nimityst\xc3\xa4 kauko-ohjattavat improvisoidut r\xc3\xa4j\xc3\xa4hteet (Remote Control IED tai lyhyemmin RCIED). T\xc3\xa4m\xc3\xa4nkaltaisia laitteita k\xc3\xa4ytet\xc3\xa4\xc3\xa4n erityisesti Irakissa, mutta my\xc3\xb6s muualla L\xc3\xa4hi-id\xc3\xa4ss\xc3\xa4. Vastaavanlaisella laitteella my\xc3\xb6s r\xc3\xa4j\xc3\xa4ytettiin matkustajajuna Madridissa 11. maaliskuuta 2004 sek\xc3\xa4 Lontoon pommi-iskuissa 7. hein\xc3\xa4kuuta 2005. Mafia murhasi italialaisen tuomarin Giovanni Falconen tienvarsipommilla vuonna 1992._NEWLINE_Ajoneuvoon k\xc3\xa4tketty\xc3\xa4 improvisoitua r\xc3\xa4j\xc3\xa4ht\xc3\xa4v\xc3\xa4\xc3\xa4 laitetta eli autopommia kutsutaan englanniksi nimell\xc3\xa4 Vehicle Based Improvised Explosive Device (VBIED).'